Predkladacia správa

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným (ďalej len „návrh novelizácie nariadenia vlády“), predkladá Ministerstvo spravodlivosti Slovenskej republiky do legislatívneho procesu ako iniciatívny materiál, vychádzajúc zo splnomocňovacieho ustanovenia § 32 ods. 3 zákona        č. 221/2006 Z. z. o výkone väzby, ustanovenia § 45 ods. 1 zákona č. 475/2005 Z. z. o výkone trestu odňatia slobody a o zmene a doplnení niektorých zákonov a ustanovenia § 3 ods. 3 nariadenia vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným. 

Účelom predkladaného návrhu novelizácie nariadenia vlády je zabezpečiť všeobecne záväzným právnym predpisom valorizáciu výšky pracovnej odmeny pre obvinených vo výkone väzby a odsúdených vo výkone trestu odňatia slobody zaradených do práce. 

Návrh novelizácie nariadenia vlády je v súlade s Ústavou, ústavnými zákonmi, zákonmi a medzinárodnými zmluvami, ktorými je Slovenská republika viazaná.

Novelizácia nariadenia vlády bude mať dopad na verejné financie v rozsahu, ako je uvedené v dôvodovej správe; treba však doplniť, že tento dopad bude kompenzovaný zvýšením príjmov do štátneho rozpočtu z dôvodu započítania zvýšenia odmien odsúdených do cien výrobkov, prác a služieb. Novelizácia nariadenia vlády nebude mať environmentálny vplyv, ani vplyv na zamestnanosť a podnikateľské prostredie.

Vzhľadom na to, že problematika návrhu právneho predpisu nie je upravená v práve Európskych spoločenstiev a Európskej únie, nebol predmetom vnútrokomunitárneho pripomienkového konania.